‘হুলিগানিজম’-এর ‘পূজার গান’, প্রকাশ্যে নতুন মিউজিক ভিডিও

কলকাতা: স্বাধীন বাংলা গানের জগতে ভালোই সাড়া ফেলেছে নতুন গানের দল ‘হুলিগানইজম’ (Hooligaanism)। ইতিমধ্যেই তাদের ‘মেলার গান’ বিপুল জনপ্রিয়তা পেয়েছে। ভাইরাল হয়েছিল তাদের স্টেজ পারফরম্যান্সের একটি গানও। এবার তাদের নতুন প্রয়াস পুজোকে সামনে রেখে। বুধবার এসে গিয়েছে হুলিগানইজমের ‘পূজার গান’ (Hooligaanism Pujar Gaan)। ‘হেই মা দুর্গা ইদিক আয়/ মোদের চারপাশেতে অনেক অসুর, ধরছে টিপে গলার নলি/ তুই এক্ষুনি তার বিচার কর…’ গানের মধ্যে লোকশিল্পের ছায়া-মাটির গন্ধ রয়েছে। পুজো যে কেবল উৎসব নয়, তা যে বাঙালির পরিচয়, গর্ব এবং একত্রীকরণেরও প্রতীক তা তুলে ধরা হয়েছে গানে। কণ্ঠ দিয়েছেন অনির্বাণ (Anirban Bhattacharya)-শুভদীপ-দেবরাজ । গানের সঙ্গে সাজুয্য রেখে ভিডিয়োটি তৈরি করেছেন অনির্বাণ ভট্টাচার্য।

অনির্বাণ ভট্টাচার্য, দেবরাজ ভট্টাচার্য, শুভদীপ গুহ, সুশ্রুত গোস্বামী, প্রীতম দেব সরকার, প্রীতম দাস, সোমেশ্বর ভট্টাচার্য, নীলাংশুক দত্ত ও কৃষানু ঘোষ- ‘হুলিগানিজম’- ৯ সদস্যের গানের দল। মেলার গান দিয়েই হুলিগানিজম দর্শকদের মধ্যে যাত্রা শুরু করে। সেই গান এতই জনপ্রিয় হয়, যে তারপর থেকে এই ব্যান্ডের জনপ্রিয়তা বাড়তে থাকে। এবং তাঁদের পুজোর গান নিয়েও এবার আলোচনা তুঙ্গে। হুলিগালিজম মনে করে, পুজোয় মাটির সঙ্গে জুড়ে গান গাইতে পারলে এর থেকে আনন্দের আর কিছুই হয় না।

আরও পড়ুন: ভিক্টোরিয়া মেমোরিয়াল হল প্রাঙ্গণে দুর্গারূপে ডোনা

‘মোদের চারপাশেতে অনেক অসুর… ধরছে টিপে গলার নলি’.. মতো লেখনীতে অনির্বাণরা ফের একবার যেন বুঝিয়ে দিলেন, তাঁরা জীবনের কথাই বলতে চান। এই গানের কথা লিখেছেন, অনির্বাণ ভট্টাচার্য, শুভদীপ গুহ ও গোপীনাথ মুর্মু। গানটি গেয়েছেন অনির্বাণ ভট্টাচার্য, দেবরাজ ভট্টাচার্য ও শুভদীপ গুহ। গানে মূলত ৩টি ভাষার ব্যবহার হয়েছে। গোটা গানেই তুলে ধরা হয়েছে গ্রাম বাংলার বিভিন্ন জিনিসকে। নারীশক্তির প্রতীক হিসেবে এক কিশোরী মেয়েকে তুলে ধরা হয়েছে। মা দুর্গা হিসেবে। দেবতা যে লুকিয়ে থাকেন মানুষের মধ্যেই, সেই বার্তাই যেন দিয়েছে অনির্বাণদের নতুন গান।

অন্য খবর দেখুন